**PREDKLADACIA SPRÁVA**

Návrh zákona, ktorým sa mení a dopĺňa zákon č. 125/2015 Z. z. o registri adries a o zmene a doplnení niektorých zákonov a ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov sa predkladá podľa Plánu legislatívnych úloh vlády Slovenskej republiky na mesiace jún až december 2021.

Zákon o registri adries zriadil nový register, ktorého hlavnou úlohou bolo vybudovanie jednotného, centrálneho a dátovo konzistentného zdroja dát o adresách fyzických budov na území Slovenskej republiky slúžiaceho hlavne pre potreby budovania integrovaného informačného systému verejnej správy. Dáta z registra adries boli v máji 2020 vyhlásené za referenčné a stali sa tak jedným zo základov elektronizácie verejnej správy a budovania e-governmentu na Slovensku.

Hlavným cieľom novely zákona je riešenie požiadaviek a potrieb vyplývajúcich z aplikačnej praxe a to najmä presné určenie mestských častí v Bratislave a Košiciach ako subjektov vykonávajúcich úkony v registri adries a doplnenie obligatórnych úkonov pri zápise pre potreby záchranárskych činností a pre potreby orgánov verejnej moci pri získavaní presných a spoľahlivých zdrojov dát o umiestnení bytov v obciach bez ich väzby na osoby, ktoré k nim disponujú právami.

Návrh zákona tiež dopĺňa sankcie za neplnenie ustanovení zákona aj pre fyzické osoby, keďže v súčasnosti sú sankcie ustanovené len pre právnické osoby. Zároveň precizuje ustanovenia o povinných osobách, ktoré znášajú náklady na zameranie geografickej osi ulice a pri zameraní adresného bodu ak koná obec bez žiadosti a ustanovenie o povinnosti určenia názvu ulíc a iných verejných priestranstiev.

V navrhovanej účinnosti zákona od 1. júla 2022 sa zohľadňuje predpokladaný priebeh legislatívneho procesu a dostatočná dĺžka legisvakancie na prípravu jeho vykonávania.

Z hľadiska obsahu navrhovaná právna úprava nie je predmetom vnútrokomunitárneho pripomienkového konania.